ธปท.เผยเฟดลดจีดีพีดันบาทแข็งค่าเล็กน้อย
โฆษกธปท.เผยสหรัฐฯคงดอกเบี้ยตามคาดที่ 0-0.25% แต่ลดการเติบโตปีนี้ลงเหลือ 1.8-2% จากเดิม 2.3-2.7% ฉุดเงินเหรียญสหรัฐอ่อนค่าแต่ดันเงินบาทแข็งขึ้น
18 มิ.ย. 2558

โฆษกธปท.เผยสหรัฐฯคงดอกเบี้ยตามคาดที่ 0-0.25% แต่ลดการเติบโตปีนี้ลงเหลือ 1.8-2% จากเดิม 2.3-2.7% ฉุดเงินเหรียญสหรัฐอ่อนค่าแต่ดันเงินบาทแข็งขึ้น
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย (ธปท.) กล่าวถึงผลการประชุมคณะกรรมการนโยบายการเงินของธนาคารกลางสหรัญฯ (FOMC) ที่มีมติคงอัตราดอกเบี้ยนโยบายไว้ที่ระดับเดิม 0-0.25% นั้น ถือว่าเป็นไปตามที่ตลาดส่วนใหญ่ได้คาดการณ์ไว้ และเนื้อหาของถ้อยแถลงไม่ต่างจากการประชุมในเดือน เม.ย. ที่ผ่านมามากนัก 
ทั้งนี้ ประธานธนาคารกลางสหรัฐฯ (Fed) Yellen ยังคงแสดงมุมมองของนโยบายการเงินในทิศทางที่ผ่อนคลาย (Dovish) โดยระบุว่า ช่วงเวลาในการปรับขึ้นอัตราดอกเบี้ยสามารถเปลี่ยนแปลงได้ ขึ้นอยู่กับภาวะเศรษฐกิจและแรงกดดันเงินเฟ้อ ซึ่งจำเป็นต้องพิจารณาตัวเลขเศรษฐกิจหลายด้านเพื่อประกอบการตัดสินใจ และเห็นว่าตลาดให้ความสนใจกับช่วงเวลาของการปรับขึ้นอัตราดอกเบี้ยครั้งแรกมากเกินไป 
อย่างไรก็ดี ในการประชุม Fed วานนี้ได้ปรับลดประมาณการอัตราการขยายตัวทางเศรษฐกิจของสหรัฐฯ ลง โดยคาดว่าในปีนี้ จะมีการเติบโตที่ 1.8-2.0% ซึ่งลดลงจากคาดการณ์เดิมที่ 2.3-2.7% และFed ยังปรับเพิ่มการคาดการณ์อัตราการว่างงานในปีนี้ขึ้นเล็กน้อย จากเดิมที่ 5.0 -5.2% เป็น 5.2-5.3% ทำให้หลายฝ่ายยังคงต้องติดตามการฟื้นตัวของเศรษฐกิจสหรัฐฯ อย่างใกล้ชิด เนื่องจากปัจจัยเหล่านี้จะมีผลต่อการตัดสินใจปรับขึ้นอัตราดอกเบี้ยของ Fed ต่อไป          "สำหรับตลาดการเงินภายหลังการประชุม Fed ดังกล่าวได้ส่งผลให้ค่าเงินเหรียญสหรัฐฯ ปรับอ่อนค่าลง ส่งผลให้ค่าเงินบาทปรับแข็งค่าขึ้นเล็กน้อย แต่เป็นการเคลื่อนไหวในระดับปกติและสอดคล้องกับเงินสกุลอื่นๆ ในภูมิภาค" นายจิรเทพระบุ